Projekts

LATVIJAS REPUBLIKAS MINISTRU KABINETS

2020.gada \_\_. \_\_\_\_\_\_\_ Noteikumi Nr.\_\_

Rīgā (prot. Nr.\_\_ \_\_.§)

**Kārtība, kādā paziņo lēmumu par apstāšanās vai stāvēšanas noteikumu pārkāpumiem, ja transportlīdzekļa vadītājs neatrodas pārkāpuma izdarīšanas vietā, vai par pārkāpumiem, kas fiksēti ar tehniskajiem līdzekļiem, neapturot transportlīdzekli**

Izdoti saskaņā ar Administratīvās

atbildības likuma 162.panta trešo daļu

1. Noteikumi nosaka:

1.1. lēmuma par apstāšanās vai stāvēšanas noteikumu pārkāpumiem, ja transportlīdzekļa vadītājs neatrodas pārkāpuma izdarīšanas vietā, paziņošanas veidus un kārtību;

1.2. lēmuma par pārkāpumiem, kas fiksēti ar tehniskajiem līdzekļiem, neapturot transportlīdzekli, paziņošanas veidus un kārtību.

2. Lēmumu par apstāšanās vai stāvēšanas noteikumu pārkāpumiem, ja transportlīdzekļa vadītājs neatrodas pārkāpuma izdarīšanas vietā, noformē trijos eksemplāros uz veidlapas, kas ir stingrās uzskaites dokumenti, tipogrāfiski numurēti ar valsts akciju sabiedrības “Ceļu satiksmes drošības direkcija” (turpmāk – Ceļu satiksmes drošības direkcija) noteikto divciparu kodu, sešciparu kārtas numuru un septīto aprēķināmo kontrolciparu. Lēmuma:

2.1. vienu eksemplāru, kas noformēts uz paškopējoša papīra, piestiprina pie transportlīdzekļa priekšējā vējstikla vadītāja pusē vai uz motocikla, tricikla vai kvadricikla degvielas tvertnes tā, lai tas nepazustu vai netiktu sabojāts meteoroloģisko apstākļu dēļ un transportlīdzekļa vadītājam būtu viegli pamanāms;

2.2. otru eksemplāru nosūta personai, kurai piemērots administratīvais sods par apstāšanās vai stāvēšanas noteikumu pārkāpumiem;

2.3. trešo eksemplāru glabā institūcijā, kuras amatpersona pieņēmusi lēmumu par naudas soda uzlikšanu.

3. Šo noteikumu 2.1. un 2.3. apakšpunktā minētajos lēmuma eksemplāros norāda tās personas statusu attiecībā pret transportlīdzekli, kurai piemērots administratīvais sods, neidentificējot personas datus. Personu identificējošos datus norāda lēmuma eksemplārā, kuru nosūta personai, kurai piemērots administratīvais sods par apstāšanās vai stāvēšanas noteikumu pārkāpumiem.

4. Šo noteikumu 2.2. apakšpunktā minētā lēmuma eksemplāra paziņošanu normatīvajos aktos noteiktajā kārtībā veic pašvaldība, kas pilnvarojusi institūciju (amatpersonu) kontrolēt transportlīdzekļu apstāšanās un stāvēšanas noteikumu ievērošanu.

5. Lai nodrošinātu lēmuma par apstāšanās vai stāvēšanas noteikumu pārkāpumiem paziņošanu, vienas darbdienas laikā pēc apstāšanās vai stāvēšanas noteikumu pārkāpuma konstatēšanas institūcija, kuras amatpersona piemērojusi naudas sodu, nodrošina transportlīdzekļu un to vadītāju valsts reģistrā šādas informācijas ievadīšanu:

5.1. transportlīdzekļa marka un valsts reģistrācijas numurs;

5.2. institūcija, kuras amatpersona piemērojusi naudas sodu, un lēmuma sagatavotāja amats, vārds un uzvārds;

5.3. pārkāpuma izdarīšanas vieta (pilsētas vai citas apdzīvotas vietas nosaukums, adrese), datums un laiks;

5.4. lēmuma numurs;

5.5. norāde uz pārkāptajām tiesību normām (normatīvais akts, normatīvā akta pants, daļa, punkts vai apakšpunkts);

5.6. naudas soda apmērs.

6. Lai transportlīdzekļu un to vadītāju valsts reģistrā ievadītu šo noteikumu 5.punktā minēto informāciju, pašvaldība, kas pilnvarojusi institūciju (amatpersonu) kontrolēt transportlīdzekļu apstāšanās un stāvēšanas noteikumu ievērošanu, kā arī citas institūcijas, kuru amatpersonas ir tiesīgas pieņemt lēmumu un uzlikt naudas sodu par apstāšanās un stāvēšanas noteikumu pārkāpumu, noslēdz līgumu ar Ceļu satiksmes drošības direkciju. Līgumu slēdz, lai nodrošinātu šo noteikumu piemērošanu, un tajā paredz pušu tiesības un pienākumus šo noteikumu izpildes īstenošanai (piemēram, informācijas apmaiņa, lēmuma veidlapu nodrošināšana, lēmuma paziņošana, savstarpējie norēķini).

7. Lēmuma par pārkāpumiem, kas fiksēti ar tehniskiem līdzekļiem (fotoiekārtas vai videoiekārtas), neapturot transportlīdzekli, paziņošanu normatīvajos aktos noteiktajā kārtībā veic Valsts policija vai tās pilnvarota institūcija.

8. Lēmumu par pārkāpumiem, kas fiksēti ar tehniskiem līdzekļiem (fotoiekārtas vai videoiekārtas), neapturot transportlīdzekli, ne vēlāk kā 3 darbdienu laikā pēc lēmuma administratīvā pārkāpuma lietā pieņemšanas paziņo personai, kurai piemērots administratīvais sods par pārkāpumiem, kas fiksēti ar tehniskiem līdzekļiem (fotoiekārtas vai videoiekārtas), neapturot transportlīdzekli.

9. Ja persona, kurai piemērots administratīvais sods par apstāšanās vai stāvēšanas noteikumu pārkāpumiem, vai pārkāpumiem, kas fiksēti ar tehniskiem līdzekļiem (fotoiekārtas vai videoiekārtas), neapturot transportlīdzekli, Ceļu satiksmes drošības direkcijas tīmekļa vietnē ir reģistrējusies elektroniskajā e-pakalpojumu sistēmā un piekritusi paziņojumu saņemšanai elektroniski, lēmumu un citus ar lēmuma izpildi saistītos dokumentus minētajai personai nosūta elektroniski un tie ir derīgi bez amatpersonas paraksta.

10. Valsts policija nodrošina informācijas par pārkāpumiem, kas fiksēti ar tehniskiem līdzekļiem (fotoiekārtas vai videoiekārtas), neapturot transportlīdzekļiem, ievadīšanu transportlīdzekļu un to vadītāju valsts reģistrā vai traktortehnikas un tās vadītāju valsts informatīvajā sistēmā.

11. Lai nodrošinātu šo noteikumu izpildi, Valsts policija var noslēgt līgumu ar Ceļu satiksmes drošības direkciju. Līgumā paredz pušu tiesības un pienākumus šo noteikumu izpildes īstenošanai (informācijas apmaiņa, lēmuma paziņošana, savstarpējie norēķini).

12. Noteikumi stājas spēkā vienlaikus ar Administratīvās atbildības likumu.

Ministru prezidents K.A.Kariņš

Satiksmes ministrs T.Linkaits

Iesniedzējs:

Satiksmes ministrs T.Linkaits

Vīza: valsts sekretāre I.Stepanova